
Szalán típusú vegyületek átmenetifémionokkal való kölcsönhatása

Kulcsszavak: Komplexképződés; fémionmegkötő-képesség; fémionkatalizált oxidáció; peptid; human prion protein
Munkám során szalán típusú vegyületek komplexképző tulajdonságait, valamint a peptidek fémionkatalizált oxidációjával szembeni védőhatását tanulmányoztuk. Vizsgáltuk a szerkezet és a fémkomplexek stabilitása közötti összefüggést; hogy a donoratomok közötti híd növekvő mérete hogyan befolyásolja a fémionmegkötő-képességet és a peptidek fémionkatalizált oxidációjával szembeni védelmét. Vizsgálatainkhoz pH-potenciometriát, UV-Vis spektrofotometriát, HPLC technikát alkalmaztunk.
Vizsgálataink során megállapítottuk, hogy a donoratomok közötti híd növekvő mérete jellemzően növeli ligandumok bázicitását, azonban ez nem jár a fémionmegkötő-képesség növekedésével. Egyik vizsgált átmenetifémion (Cu(II), Ni(II) és Zn(II)) esetén sem kedvez ez a tényező a fémionmegkötésnek, de a Cu(II)-ionok esetén lehetővé teszi, hogy egyetlen ligandumhoz több fémion is koordinálódjon, illetve hogy dimer szerkezetű komplexek alakuljanak ki.
A vegyületek védőhatását a peptidek oxidációjával szemben egy human prion protein fragmens (HuPrP(103-112)) esetén a Cu(II)/H2O2 rendszerrel tanulmányoztuk. A vizsgált ligandumok visszaszorították a peptid fémionkatalizált oxidációját. Ez a hatás azonban alulmaradt a kutatócsoportunkban korábban vizsgált hasonló koordinációs módú szalán vegyületekkel szemben. Ez alapján az állapítható meg, hogy a védőhatás sokkal hatékonyabb, hogyha a Cu(II)-ion koordinációs szférája telített, ami a donoratomok közötti rövidebb összekötő hidak esetén valósulhat meg.



